《慢卷绸 编亡弟筱楼诗草，属侄婿王益吾祭酒订正》
清代·周寿昌

雁浦凄霜，鸽原泣月，已矣重泉闭。值露晓窗清，雨夜灯残，遗稿遍翻，吟魂待慰。

想到千秋，虚名饭颗，寂寞终无味。便剩梧桐半死，棠华孤放何为。

生生世世，谈休易、空作来因计。更不忍搜他，残章断句，几多墨迹，涂污细碎。

纵傍池塘，赋成春草，梦也难成睡。怕更吟，看付与、微云秦七佳婿。

作者简介：（1814—1884）湖南长沙人，字应甫，一字荇农，晚号自庵。道光二十五年进士，授编修，擢至侍讲。太平军攻湘时尝劾赛尚阿、和春作战不力，称敢言。后随办京畿防务，不畏上官，敢据实开释无辜。官至内阁学士兼礼部侍郎。光绪初罢官居京师，专注著述。诗文书画均为时所重。心力所瘁，则在两《汉书》，有《汉书注校补》、《后汉书注补正》、《三国志注證遗》、《思益堂集》等。